«Налшык насыпым и дамыгъэщ»
Къэбэрдей-Балъкъэр Республикэм и щыхьэр Налшык къалэм гъатхэпэм и 23 — 26-хэм щекIуэкIащ «Налшык насыпым и дамыгъэщ» зыфIаща, макъамэмрэ къафэмкIэ етхуанэ дунейпсо зэпеуэр. Зэхыхьэ дахэр къызэрагъэпэщащ ди щIыналъэм и цIэр Урысейм и мызакъуэу, дуней псом фIыкIэ щагъэIун, лъэпкъхэм я щэнхабзэ хъугъуэфIыгъуэхэр, цIыхухэм я зэхуаку дэлъ зэныбжьэгъугъэр яхъумэн, къэрал зэмылIэужьыгъуэхэм я зэдэлэжьэныгъэм зрагъэужьын папщIэ.
КъызэгъэпэщакIуэ комитетым и унафэщI, Дунейпсо, Урысейпсо Арткомитетхэм я вице-президент, Кавказым ТворчествэхэмкIэ и Академием и президент, ЩIДАА-м, РАЕН-м, ТворчествэхэмкIэ Дунейпсо Академием я академик, Кавказым и республикэ псоми щэнхабзэмкIэ щIыхь зиIэ я лэжьакIуэ, Урысейм и «Золотой орёл» литературэ саугъэтым и лауреат Бейтыгъуэн Iэуес къыхигъэщащ зи щэнхабзэкIэ зэхуэмыдэ лъэпкъ зэмылIэужьыгъуэхэр Iуэху гуапэм къыхашэу илъэс етхуанэ хъуауэ ирагъэкIуэкI мыпхуэдэ зэхыхьэ щIэщыгъуэхэм щIэблэм зэрылъытэ яку дэлъу, Хэкур фIыуэ ялъагъуу, зым адрейм пщIэ хуащIу къэгъэхъунымкIэ мыхьэнэшхуэ зэраIэр.
— Дунейпсо, Урысейпсо Арткомитетхэр зэрылажьэрэ зыIэрагъэхьащ лъэпкъхэм я зэныбжьэгъугъэм зэрызрагъэужьыну Iэмалхэмрэ Iуэху бгъэдыхьэкIэхэмрэ. IуэхущIапIэм илъэс 26-м къриубыдэу дунейпсо, урысейпсо, щIыналъэпсо проект инхэр къызэригъэпэщащ. Апхуэдэщ «Налшык насыпым и дамыгъэщ» Iуэхури, — къыхигъэщащ Бейтыгъуэным. — Къэрал властым и органхэм, лъэпкъ-щэнхабзэ центрхэм, жылагъуэ зэгухьэныгъэхэм жыджэру дадолажьэ Урысейм ис лъэпкъхэм я зэкъуэтыныгъэм, къэралым и зыужьыныгъэм хэлъхьэныгъэхэр хуэтщIын папщIэ.
Зэхьэзэхуэм кърихьэлIащ Мысыр, Пакистан, Индие, Индонезие, Ливан, Судан, Куржы, Армение, Абхъаз, Осетие Ипщэ къэралыгъуэхэм, Дагъыстэн, Къэрэшей-Шэрджэс, Осетие Ищхъэрэ — Алание, Шэшэн, Ингуш, Къэбэрдей-Балъкъэр республикэхэм, Ставрополь крайм, Екатеринбург къалэм я лIыкIуэ творческэ гупхэр. КъэпщытакIуэ гупым хагъэхьат «Кабардинка» къэрал академическэ къэфакIуэ ансамблым и художественнэ унафэщI икIи и балетмейстер нэхъыщхьэ, Урысей Федерацэм щIыхь зиIэ и артист Атэбий Игорь, КъБР-м щIыхь зиIэ и артисткэ Даур Иринэ, КъБР-м щIыхь зиIэ и артисткэ, КъБР-м и къэрал филармонием и уэрэджыIакIуэ Къашыргъэ Мадинэ сымэ. Абыхэм къапэщылът зэпеуэм хэтхэм къафэм, уэрэд жыIэным, макъамэ Iэмэпсымэхэм еуэным щаIэ зэфIэкIхэр къапщытэну.
«Кабардинка» къэрал академическэ къэфакIуэ ансамблым и концертым зэхьэзэхуэм кърихьэлIахэр еплъащ. Ар телъыджэ икIи гукъинэж ящыхъуащ. Мастер-классхэр, зэIущIэхэр, зэныбжьэгъугъэм и пшыхьхэр, шхыныгъуэхэм я IэфIагъыр щызэхагъэкI зэхыхьэхэр, нэгузыужь концертхэр, Къэбэрдей-Балъкъэрым и щIыпIэ дахэхэм (Iуащхьэмахуэ лъапэ, Шэджэм псыкъелъэхэм, Гуэл щхъуантIэхэм, нэгъуэщI щIыпIэхэми) щIэщыгъуэу къыщызэрагъэпэщащ.
Зэхьэзэхуэм хэтахэм фIыщIэ хуащIащ ар зэхэзыублахэм гуапэу зэрырагъэблэгъам, гукъинэжу зэрагъэхьэщIам, нэгъуэщI лъэпкъхэм я щэнхабзэм, хабзэм зыхагъэгъуэзэну, щIыуэпс дахэ, къулей зиIэ, гуапагъэр зэбэкI цIыхухэр щыпсэу Налшык къалэм зыщаплъыхьыну Iэмал зэраIам папщIэ.
Зэпеуэм и Гран-При саугъэтыр хуагъэфэщащ КъБР-м щIыхь зиIэ и артисткэ Карчаевэ Раисэ зи художественнэ унафэщI «Жемчужинки Солнечного» къэфакIуэ ансамблым.
ТЕКIУЖЬ Заретэ.
